K. VALDEMĀRA IELA 2A, RĪGA, LV-1050, LATVIJA. TĀLRUNIS +371 67022300, E-PASTS INFO@BANK.LV, WWW.BANK.LV

Projekts (1. variants)

|  |  |
| --- | --- |
| [Datums] | Noteikumi Nr. \_\_\_\_\_ |

Rīgā

**Noteikumi par Finanšu instrumentu tirgus likuma 60. panta pirmās daļas 3. punktā minēto finanšu instrumentu sarakstu**

Izdoti saskaņā ar

Finanšu instrumentu tirgus likuma

60. panta sesto daļu

1. Noteikumi nosaka Finanšu instrumentu tirgus likuma 60. panta pirmās daļas 3. punktā minētos finanšu instrumentus, kas to iegūšanas vai atsavināšanas gadījumā personai ir jāņem vērā, aprēķinot nozīmīgas līdzdalības apmēru saskaņā ar Finanšu instrumentu tirgus likuma IV nodaļas prasībām par nozīmīgas līdzdalības iegūšanu vai zaudēšanu.
2. Finanšu instrumentu tirgus likuma 60. panta pirmās daļas 3. punktā minētie finanšu instrumenti, ja tie atbilst Finanšu instrumentu tirgus likuma 60. panta pirmās daļas 3. punktā, ceturtajā vai piektajā daļā minētajiem nosacījumiem, ir šādi finanšu instrumenti:
   1. pārvedami vērtspapīri;
   2. iespēju līgumi;
   3. nākotnes līgumi;
   4. mijmaiņas līgumi;
   5. procentu nākotnes līgumi;
   6. līgumi par starpību;
   7. jebkuri citi līgumi ar līdzīgu ekonomisko ietekmi – gan tādi, kuri piešķir tiesības veikt norēķinus naudā, gan tādi, kuri piešķir tiesības iegūt vai atsavināt finanšu instrumentus, veicot norēķinus ar finanšu instrumentiem.
3. Šo noteikumu 2.2. apakšpunktā minētie līgumi ir gan tādi, kas dod tiesības iegādāties, gan tādi, kas dod tiesības atsavināt finanšu instrumentus, vai šo tiesību kombinācija.
4. Finanšu instrumenti, ja tie atbilst Finanšu instrumentu tirgus likuma 60. panta pirmās daļas 3. punktā, ceturtajā vai piektajā daļā minētajiem nosacījumiem un to atsauce vai bāzes aktīvs ir balsstiesīgās akcijas, ir šādi finanšu instrumenti:
   1. neatsaucami konvertējami un apmaināmi parāda vērtspapīri, kuru atsauce ir jau emitētas akcijas;
   2. finanšu instrumenti, kuru atsauce vai bāzes aktīvs ir akciju grozs vai indekss, kas atbilst Komisijas 2014. gada 17. decembra deleģētās regulas (ES) 2015/761, ar ko papildina Eiropas Parlamenta un Padomes direktīvu 2004/109/EK attiecībā uz konkrētiem regulatīvajiem tehniskajiem standartiem par nozīmīgu līdzdalību, 4. panta 1. punktā noteiktajiem kritērijiem;
   3. garantijas līgumi (*warrants*);
   4. finanšu instrumentu pārdošanas ar atpirkšanu darījumi (repo un reversie repo darījumi);
   5. tiesības atprasīt aizdotās akcijas;
   6. pirmpirkuma tiesības, kas iegūtas uz līguma pamata;
   7. citi nosacījumu līgumi, kas nav iespēju līgumi vai nākotnes līgumi;
   8. hibrīdi finanšu instrumenti;
   9. finanšu instrumentu kombinācija;
   10. akcionāru līgumi, kas ietver Finanšu instrumentu tirgus likuma 60. panta pirmās daļas 3. punktā minētos finanšu instrumentus kā bāzes aktīvu.
5. Ja finanšu instruments atbilst vairākiem šo noteikumu 2. un 4. punktā minētajiem finanšu instrumentiem vai tam piemīt vairāku minēto finanšu instrumentu īpašības, sniedzot paziņojumu par nozīmīgas līdzdalības iegūšanu vai zaudēšanu saskaņā ar Finanšu instrumentu tirgus likuma 61. pantu, persona norāda vienu finanšu instrumenta veidu.
6. Atzīt par spēku zaudējušiem Finanšu un kapitāla tirgus komisijas 2020. gada 6. oktobra normatīvos noteikumus Nr. 185 "Normatīvie noteikumi par Finanšu instrumentu tirgus likuma 60. panta pirmās daļas 3. punktā minēto finanšu instrumentu sarakstu" (Latvijas Vēstnesis, 2020, Nr. 196).

**Informatīva atsauce uz Eiropas Savienības direktīvu**

Noteikumos iekļautas tiesību normas, kas izriet no Eiropas Parlamenta un Padomes 2013. gada 22. oktobra direktīvas 2013/50/ES, ar kuru groza Eiropas Parlamenta un Padomes direktīvu 2004/109/EK par atklātības prasību saskaņošanu attiecībā uz informāciju par emitentiem, kuru vērtspapīrus atļauts tirgot regulētā tirgū, Eiropas Parlamenta un Padomes direktīvu 2003/71/EK par prospektu, kurš jāpublicē, publiski piedāvājot vērtspapīrus vai atļaujot to tirdzniecību, un Komisijas direktīvu 2007/14/EK, ar ko nosaka sīki izstrādātus noteikumus direktīvas 2004/109/EK atsevišķu noteikumu īstenošanai.

**ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU**

|  |  |
| --- | --- |
| Latvijas Bankas prezidents | M. Kazāks |