**Latvijas Bankas noteikumu projekta** **"Noteikumi par Finanšu instrumentu tirgus likuma 60. panta pirmās daļas 3. punktā minēto finanšu instrumentu sarakstu" anotācija**

|  |  |
| --- | --- |
| **Nosaukums** | Noteikumi par Finanšu instrumentu tirgus likuma 60. panta pirmās daļas 3. punktā minēto finanšu instrumentu sarakstu |
| **Dokumenta veids** | Noteikumi |
| **Izdošanas pamatojums** | Atbilstoši Finanšu instrumentu tirgus likuma (turpmāk – Likums) 60. panta sestajai daļai Likuma 60. panta pirmās daļas 3. punktā minēto finanšu instrumentu sarakstu nosaka Latvijas Bankas noteikumi. Līdz ar to noteikumu projekts ir izstrādāts uz Likumā noteiktā deleģējuma pamata. |
| **Mērķis un būtība** | Likuma 60. panta pirmās daļas 3. punkts paredz, ka pienākums paziņot par nozīmīgas līdzdalības iegūšanu vai zaudēšanu attiecas arī uz personām, kuras iegūst vai atsavina finanšu instrumentus, kuri no šiem finanšu instrumentiem izrietošo tiesību izpildes dienā dod personai tiesības saskaņā ar oficiālu vienošanos iegūt emitenta balsstiesīgās akcijas tādā akciju sabiedrībā, kuras akcijas iekļautas regulētajā tirgū Latvijas Republikā.  Saskaņā ar Likuma 60. panta ceturto daļu Likuma IV nodaļas prasības attiecas arī uz personām, kurām pieder Likuma 60. panta pirmās daļas 3. punktā minētie finanšu instrumenti, ievērojot nosacījumu, ka tām saskaņā ar oficiālo vienošanos noteiktajā termiņā ir neierobežotas tiesības iegūt attiecīgās akcijas vai arī izvēles tiesības pēc saviem ieskatiem tās iegūt vai neiegūt.  Likuma 60. panta piektā daļa noteic, ka Likuma 60. panta pirmās daļas 3. punktā minētie finanšu instrumenti ir arī tādi finanšu instrumenti, attiecībā uz kuriem nav Likuma 60. panta ceturtajā daļā minēto nosacījumu, bet kuri ir saistīti ar emitenta, kura pārvedami vērtspapīri ir iekļauti regulētajā tirgū, balsstiesīgajām akcijām vai potenciāli iegūstamajām balsstiesībām, kuru ekonomiskā ietekme ir līdzīga, neatkarīgi no tā, vai šie finanšu instrumenti piešķir vai nepiešķir tiesības veikt norēķinus finanšu instrumentos.  Eiropas Parlamenta un Padomes 2004. gada 15. decembra direktīvas 2004/109/EK par atklātības prasību saskaņošanu attiecībā uz informāciju par emitentiem, kuru vērtspapīrus atļauts tirgot regulētā tirgū, un par grozījumiem direktīvā 2001/34/EK (turpmāk – Direktīva 2004/109) 13. panta 1.b punktā noteikti finanšu instrumenti, kas jāņem vērā, aprēķinot līdzdalības apmēru, un cita starpā paredzēts, ka Eiropas Vērtspapīru un tirgu iestāde izstrādā un periodiski atjaunina to finanšu instrumentu orientējošu sarakstu, uz kuriem attiecas paziņošanas prasības par nozīmīgas līdzdalības iegūšanu vai zaudēšanu, ņemot vērā finanšu tirgu tehnisko attīstību.  Direktīvas 2004/109 13. pantā 1.b punkts iekļauts ar Eiropas Parlamenta un Padomes 2013. gada 22. oktobra direktīvas 2013/50/ES, ar kuru groza Eiropas Parlamenta un Padomes direktīvu 2004/109/EK par atklātības prasību saskaņošanu attiecībā uz informāciju par emitentiem, kuru vērtspapīrus atļauts tirgot regulētā tirgū, Eiropas Parlamenta un Padomes direktīvu 2003/71/EK par prospektu, kurš jāpublicē, publiski piedāvājot vērtspapīrus vai atļaujot to tirdzniecību, un Komisijas direktīvu 2007/14/EK, ar ko nosaka sīki izstrādātus noteikumus direktīvas 2004/109/EK atsevišķu noteikumu īstenošanai (turpmāk arī – Direktīva 2013/50/ES) 1. panta 9. punkta "b" apakšpunktu.  Tiesību normas, kas izriet no Direktīvas 2004/109 un Direktīvas 2013/50/ES, kopumā ir pārņemtas Likumā.  Eiropas Vērtspapīru un tirgu iestāde ir izstrādājusi attiecīgu finanšu instrumentu orientējošo sarakstu, kas pieejams Eiropas Vērtspapīru un tirgu iestādes [tīmekļvietnē](https://www.esma.europa.eu/document/indicative-list-financial-instruments).  Lai nodrošinātu vienādu Eiropas Savienības tiesību aktu prasību piemērošanu, tai skaitā Direktīvas 2013/50/ES 1. panta 9. punkta "b" apakšpunkta prasību pārņemšanu (sk. anotācijas pielikumu), un Eiropas Vērtspapīru un tirgu iestādes izstrādāto finanšu instrumentu orientējošo sarakstu padarītu saistošu Latvijas finanšu instrumentu tirgus dalībniekiem, Likuma 60. panta sestajā daļā ir dots deleģējums Latvijas Bankai noteikt Likuma 60. panta pirmās daļas 3. punktā minēto finanšu instrumentu sarakstu.  Ņemot vērā minēto, ir sagatavots noteikumu projekts. |
| **Leģitīmais mērķis** | Noteikumu projekts izstrādāts, lai nodrošinātu vienādu Eiropas Savienības tiesību aktu prasību piemērošanu un Eiropas Vērtspapīru un tirgu iestādes izstrādāto finanšu instrumentu orientējošo sarakstu padarītu saistošu Latvijas finanšu instrumentu tirgus dalībniekiem.  Noteikumu projekts ir nepieciešams, lai būtu noteikts, kādi Likuma 60. panta pirmās daļas 3. punktā minētie finanšu instrumenti personai ir jāņem vērā, aprēķinot nozīmīgas līdzdalības apmēru. |
| **Samērīgums** | Noteikumu projekts neparedz papildu prasības, bet paskaidro Likuma piemērošanu, tādējādi nodrošinot finanšu instrumentu tirgus dalībnieku konsekventu pieeju un atvieglojot Likuma prasību interpretāciju un piemērošanu. Prasības, kas noteiktas Latvijas finanšu instrumentu tirgus dalībniekiem, būs atbilstošas citu dalībvalstu finanšu instrumentu tirgus dalībniekiem noteiktajām prasībām, jo ar noteikumu projektu tiks ieviests Eiropas Vērtspapīru un tirgu iestādes izstrādātais finanšu instrumentu orientējošais saraksts. |
| **Spēkā stāšanās** | Nākamajā dienā pēc publicēšanas oficiālajā izdevumā "Latvijas Vēstnesis". |
| **Ietekme uz Latvijas Bankas budžetu** | Nav. |
| **Administratīvā sloga un izmaksu novērtējums (tirgus dalībniekiem)** | Salīdzinot ar spēkā esošajiem Finanšu un kapitāla tirgus komisijas 2020. gada 6. oktobra normatīvajiem noteikumiem Nr. 185 "Normatīvie noteikumi par Finanšu instrumentu tirgus likuma 60. panta pirmās daļas 3. punktā minēto finanšu instrumentu sarakstu", noteikumu projekts nerada jaunu administratīvo slogu vai administratīvās izmaksas finanšu instrumentu tirgus dalībniekiem. |
| **Saistītie dokumenti** | Ar noteikumu projektu saistītie dokumenti:  1) Direktīva 2004/109;  2) Direktīva 2013/50/ES;  3) Eiropas Vērtspapīru un tirgu iestādes finanšu instrumentu, uz kuriem attiecas paziņošanas prasības par nozīmīgas līdzdalības iegūšanu vai zaudēšanu, orientējošais saraksts (22.10.2015., Nr. ESMA/2015/1598);  4) Komisijas 2014. gada 17. decembra deleģētā regula (ES) 2015/761, ar ko papildina Eiropas Parlamenta un Padomes direktīvu 2004/109/EK attiecībā uz konkrētiem regulatīvajiem tehniskajiem standartiem par nozīmīgu līdzdalību;  5) Finanšu instrumentu tirgus likums;  6) Finanšu un kapitāla tirgus komisijas 2020. gada 6. oktobra normatīvie noteikumi Nr. 185 "Normatīvie noteikumi par Finanšu instrumentu tirgus likuma 60. panta pirmās daļas 3. punktā minēto finanšu instrumentu sarakstu". |
| **Saskaņošana ar Eiropas Centrālo banku** | Nav nepieciešama saskaņošana ar Eiropas Centrālo banku. |
| **Saskaņošana ar citām publiskām un privātām personām** | Noteikumu projekts tiks publicēts Latvijas Bankas tīmekļvietnes www.bank.lv sadaļā "Sabiedrības līdzdalība", un par to būs iespējama sabiedrības līdzdalība. |
| **Saskaņošanas rezultāti** | Sabiedrības līdzdalības rezultātā par noteikumu projektu netika saņemti ieteikumi, iebildumi vai priekšlikumi. Līdz ar to noteikumu projekts ir saskaņots bez priekšlikumiem vai iebildumiem. |

Pielikums

Latvijas Bankas noteikumu projekta anotācijai

**Eiropas Savienības tiesību aktu pārņemšanas/ieviešanas tabula**

**Latvijas Bankas noteikumu projekta nosaukums:** "Noteikumi par Finanšu instrumentu tirgus likuma 60. panta pirmās daļas 3. punktā minēto finanšu instrumentu sarakstu" (turpmāk – projekts)

**Eiropas Savienības tiesību akta nosaukums:** Eiropas Parlamenta un Padomes 2013. gada 22. oktobra direktīva 2013/50/ES, ar kuru groza Eiropas Parlamenta un Padomes direktīvu 2004/109/EK par atklātības prasību saskaņošanu attiecībā uz informāciju par emitentiem, kuru vērtspapīrus atļauts tirgot regulētā tirgū, Eiropas Parlamenta un Padomes direktīvu 2003/71/EK par prospektu, kurš jāpublicē, publiski piedāvājot vērtspapīrus vai atļaujot to tirdzniecību, un Komisijas direktīvu 2007/14/EK, ar ko nosaka sīki izstrādātus noteikumus direktīvas 2004/109/EK atsevišķu noteikumu īstenošanai

|  |  |  |  |  |  |
| --- | --- | --- | --- | --- | --- |
| **Eiropas Savienības tiesību akta pants, punkts vai apakšpunkts, kurā paredzētās prasības Latvijā jāizpilda** *(Norāda pēc iespējas konkrētāku teksta vienību)* | **Projekta punkts vai apakšpunkts, kas izpilda A ailē minēto prasību**  *(Norāda pēc iespējas konkrētāku teksta vienību)* | **Vai A ailē minētā prasība ar B ailē minēto projekta punktu vai apakšpunktu tiek izpildīta pilnībā vai daļēji?**  *(Ja daļēji, norāda, kur un kā ir vai tiks nodrošināta prasības pilnīga izpilde)* | **Vai B ailē norādītais projekta punkts vai apakšpunkts paredz stingrākas prasības, nekā A ailē minētā prasība**  *(Ja paredz stingrākas prasības, norāda pamatojumu šādu stingrāku prasību nepieciešamībai)* | **Vai A ailē minētā prasība ir jāizpilda obligāti?**  *(Ja Eiropas Savienības tiesību akts paredz izvēles iespēju, norāda, vai un kādēļ šī rīcības brīvība Latvijā ir vai nav jāizmanto)* | **Vai A ailē minētais Eiropas Savienības tiesību akts paredz dalībvalsts paziņošanas pienākumu Eiropas Savienības institūcijām?**  *(Ja paredz, norāda, kas un kādā termiņā šo paziņošanas pienākumu izpildīs)* |
| A | B | C | D | E | F |
| Direktīvas 2013/50/ES 1. panta 9. punkta "b" apakšpunkts (paredz Direktīvas 2004/109 13. pantu papildināt ar 1.b punktu) | Projekta 2. punkts | Izpilda pilnībā | Nē | Jā | Pēc noteikumu apstiprināšanas un publicēšanas oficiālajā izdevumā "Latvijas Vēstnesis" Finanšu ministrijai tiks nosūtīts paziņojums par Direktīvas 2013/50/ES 1. panta 9. punkta "b" apakšpunkta ieviešanu |